b'\n_START_ARTICLE_\nLedeno vino\n_START_PARAGRAPH_\nLedeno vino je vrsta vina, ki se od navadnega vina razlikuje po na\xc4\x8dinu pridelave.\n_START_SECTION_\nPridelava\n_START_PARAGRAPH_\nLedena vina se pridelajo iz grozdja, ki je popolnoma pomrznilo na vinski trti. Takrat voda v grozdnih jagodah zamrzne. V Sloveniji so pogoji za ledena vina zakonsko dolo\xc4\x8deni. Pogoji, da se vino lahko prodaja pod imenom ledeno vino, so: najmanj tri dni in no\xc4\x8di temperatura -7 stopinj Celzija in vsebnost sladkorja 130 stopinj Oe._NEWLINE_Pri pridelavi ledenih vin je pomembno, da se zmrznjeno grozdje spre\xc5\xa1a, \xc5\xa1e preden se odtali. S tem se dose\xc5\xbee, da se iz jagod iztisne sok s sladkorjem in kislinami, voda v obliki ledu pa v veliki meri ostane v pre\xc5\xa1i. _NEWLINE_Za pridobivanje ledenega vina je pomembno tudi, da je grozdje zdravo in da ga ni napadla gniloba (botritis). Ledeno vino ima delikatno, fino, kompleksno in trajno sortno cvetico. Gre za zelo sladka vina z visokimi vsebnostmi kislin.\n_START_SECTION_\nZgodovina\n_START_PARAGRAPH_\nObstajajo dokazi, da so ledeno vino pridobivali \xc5\xbee v anti\xc4\x8dnem Rimu. Plinij Starej\xc5\xa1i (23\xe2\x80\x9379) je v svojih zapiskih zapisal, da se nekatere sorte grozdja trgajo \xc5\xa1ele po prvi slani. Pesnik Martial pa je v svojih zapisih zagovarjal, da se mora grozdje trgati \xc5\xa1ele konec novembra oz. takrat, ko v celoti zmrzne.'